নৌকার জন্য ভোট চাইল ইসলামী জোট
আধুনিক ঢাকা গড়তে নৌকা মার্কাকে বিজয়ী করতে নগরবাসীর প্রতি আহ্বান জানিয়েছে বাংলাদেশ সম্মিলিত ইসলামী জোট নামে একটি সংগঠন। সংগঠনটির মতে, মাদক-সন্ত্রাস-জঙ্গিমুক্ত এবং নাগরিকসেবা নিশ্চিতে নৌকা প্রতীকের বিকল্প নেই।







বৃহস্পতিবার জাতীয় প্রেস ক্লাবে এক সংবাদ সম্মেলনে এ আহ্বান জানানো হয়।




সংগঠনের সভাপতি মওলানা জিয়াউল হাসান বলেন, অবিভক্ত ঢাকা ভেঙে ২০১৫ সালে যে লক্ষ্য নিয়ে দুই সিটির যাত্রা শুরু হয়েছিল, তার সুফল নাগরিকরা পাননি। নাগরিকরা কিছু সেক্টরে সুবিধা পেলেও জলাবদ্ধতা, ডেঙ্গু, পরিবেশ দূষণ, খেলার মাঠ, শহর পরিচ্ছন্ন রাখার ক্ষেত্রে কোনো কাজ হয়নি। একটু বৃষ্টিতে শহর তলিয়ে যায়, ঢাকার বাতাস বিশ্বের মধ্যে দূষিত বাতাস হিসেবে চিহ্নিত হয়েছে। এতে নগরবাসীর সবাই উদ্বিগ্ন, হতাশ। এ হতাশায় যেন নগরবাসী বারবার আক্রান্ত না হয়, এ উদ্বিগ্নতার যেন ১ ফেব্রুয়ারিতে সমাপ্তি ঘটে।
তিনি বলেন, শহরকে পরিচ্ছন্ন রাখার যে দায়- নতুন প্রজন্মের সামনে ঢাকাকে নিরাপদ সিটি হিসেবে গড়ে তুলতে নাগরিকদের সদিচ্ছার বিকল্প নেই। রাস্তাঘাটে ময়লা ফেলি, নোংরা করি, বাসার জানালা দিয়ে ময়লা ফেলি, প্লাস্টিক পণ্য ব্যবহার করি এসব বন্ধ করতে হবে। তাছাড়া অপরিকল্পিত খোঁড়াখুঁড়ি, বিভিন্ন সংস্থার সমন্বয়হীনতার অভাব, এর দায় সিটি কর্পোরেশনের ওপর পড়ে। এ সংস্কৃতি থেকে বেরিয়ে আসতে হবে।
আমাদের সংস্কৃতির নগরী, বাংলা সাহিত্যের রাজধানী, মসজিদের শহর ঢাকা। বহু আন্দোলন-সংগ্রামের শহর ঢাকা। কিন্তু এখন এ শহর মাদক-সন্ত্রাসে ভরে উঠেছে, উন্নয়ন নেই। এজন্য মাদক-সন্ত্রাস-জঙ্গিমুক্ত, নাগরিকসেবায় পরিবর্তন আনতে নৌকা প্রতীকের বিকল্প নেই। তাই আধুনিক ঢাকা গড়তে দুই সিটি কর্পোরেশনে নৌকা মার্কা প্রতীককে বিজয়ী করতে নগরবাসীর প্রতি আহ্বান জানান তিনি।
সংবাদ সম্মেলনে আরও উপস্থিত ছিলেন- বাংলাদেশ সম্মিলিত ইসলামী জোটের সহ-সভাপতি আবদুস সোবহান মিয়া, সাধারণ সম্পাদক মওলানা আবুল হোসেন, সাংগঠনিক সম্পাদক মাওলানা মোসলেহ উদ্দিন ফোরকান, সদস্য মুফতি শরীফ হোসাইন প্রমুখ।

আধুনিক ঢাকা গড়তে নৌকা মার্কাকে বিজয়ী করতে নগরবাসীর প্রতি আহ্বান জানিয়েছে বাংলাদেশ সম্মিলিত ইসলামী জোট নামে একটি সংগঠন। সংগঠনটির মতে, মাদক-সন্ত্রাস-জঙ্গিমুক্ত এবং নাগরিকসেবা নিশ্চিতে নৌকা প্রতীকের বিকল্প নেই।